19 Go tweng fa go ka tlhaga dikgotlhang tse re sa kgoneng go di ntsha mo mogopolong? (Pesalema 4:4) A o na le kgotlhang e e ntseng jalo le modumedi ka wena? Ke eng fa o sa leke go rarabolola kgang? (Genesise 32:13-15) Sa ntlha, atamela Jehofa ka thapelo, o kope kaelo ya gagwe. Go tswa foo, bua le motho yoo ka “bori jo e leng jwa botlhale,” o ntse o akantse ka dinonofo tsa gagwe tse di molemo. (Jakobe 3:13) Mmolelele gore o batla go dira kagiso le ene. Gakologelwa kgakololo eno e e tlhotlheleditsweng: “Nna bonako go utlwa, bonya go bua, bonya go shakgala.” (Jakobe 1:19) Kgakololo ya gore o nne “bonya go shakgala” e kaya gore motho yo mongwe a ka nna a dira kgotsa a bua sengwe se se ka go galefisang. Fa go direga, kopa Jehofa gore a go thuse gore o nne le boikgapo. (Bagalatia 5:22, 23) Letla mokaulengwe wa gago a bule mafatlha, mme o reetse ka kelotlhoko. O se ka wa mo tsena ganong, le fa o ka tswa o sa dumalane le sengwe le sengwe se a se buang. A ka tswa a na le mogopolo o o phoso, mme gone ke kafa a ikutlwang ka teng. Leka go leba bothata ka tsela e ene a bo lebang ka yone. Seo se ka nna sa raya gore o itebe ka tsela e mokaulengwe wa gago a go lebang ka yone.—Diane 18:17.